ΑΠΟΦΑΣΗ αριθ. 2/99 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ/ΤΟΥΡΚΙΑΣ

της 2ας Νοεμβρίου 1999

σχετικά με τις λεπτομέρειες εφαρμογής της απόφασης αριθ. 1/99 του συμβουλίου σύνδεσης ΕΚ/Τουρκίας για την καθιέρωση κοινού συστήματος τελειοποίησης προς επανεισαγωγή για τα κλωστοϋφαντουργικά προϊόντα και τα είδη ένδυσης

(2000/13/ΕΚ)

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ

Έχοντας υπόψη:

τη συμφωνία, της 12ης Σεπτεμβρίου 1963, για τη δημιουργία σύνδεσης μεταξύ της Ευρωπαϊκής Οικονομικής Κοινότητας και της Τουρκίας,

την απόφαση αριθ. 1/95 του συμβουλίου σύνδεσης ΕΚ/Τουρκίας, της 22ας Δεκεμβρίου 1995, σχετικά με την εφαρμογή της οριστικής φάσης της τελωνειακής ένωσης(1),

την απόφαση αριθ. 1/99 του συμβουλίου σύνδεσης ΕΚ/Τουρκίας, της 5ης Ιανουαρίου 1999, σχετικά με την καθιέρωση κοινού συστήματος τελειοποίησης προς επανεισαγωγή για τα κλωστοϋφαντουργικά προϊόντα και τα είδη ένδυσης(2),

Εκτιμώντας:

(1) ότι πρέπει να ληφθούν τα κατάλληλα μέτρα για να εξασφαλιστεί η εφαρμογή του εν λόγω συστήματος·

(2) ότι οι διατάξεις εφαρμογής της απόφασης αριθ. 1/95 του συμβουλίου σύνδεσης ΕΚ/Τουρκίας, που περιλαμβάνονται στην απόφαση αριθ. 1/96 της επιτροπής τελωνειακής συνεργασίας ΕΚ/Τουρκίας, της 20ής Μαΐου 1996, και ιδίως τα άρθρα 22 έως 26(3), συμπληρώνουν τις διατάξεις της παρούσας απόφασης,

ΘΕΣΠΙΖΕΙ ΤΙΣ ΑΚΟΛΟΥΘΕΣ ΔΙΑΤΑΞΕΙΣ:

ΤΙΤΛΟΣ Ι

Γενικές διατάξεις

Άρθρο 1

Με την παρούσα απόφαση θεσπίζονται τα κατάλληλα μέτρα για την εφαρμογή της απόφασης αριθ. 1/99 του συμβουλίου σύνδεσης ΕΚ/Τουρκίας, εφεξής καλούμενη "βασική απόφαση".

Αυτή η απόφαση ισχύει με την επιφύλαξη των διατάξεων του κανονισμού (ΕΚ) αριθ. 3017/95 της Επιτροπής(4).

Άρθρο 2

1. Η παρούσα απόφαση ισχύει, με την επιφύλαξη των διατάξεων των κανονισμών του Συμβουλίου (ΕΟΚ) αριθ. 2913/92(5) και (ΕΟΚ) αριθ. 2454/93(6) και των τουρκικών διατάξεων (αναφορές τις οποίες θα κοινοποιήσουν οι τουρκικές αρχές), σε περίπτωση τριγωνικών συναλλαγών στο πλαίσιο οικονομικού συστήματος τελειοποίησης προς επανεισαγωγή για ορισμένα κλωστοϋφαντουργικά προϊόντα και είδη ένδυσης. Όταν η προσωρινή εξαγωγή των προϊόντων και η θέση σε ελεύθερη κυκλοφορία των παράγωγων προϊόντων πραγματοποιούνται στο ίδιο μέρος της τελωνειακής ένωσης, θα ισχύουν αποκλειστικά οι διατάξεις που ισχύουν στο σχετικό τομέα της τελωνειακής ένωσης.

2. Κατά την έννοια της παρούσας απόφασης, ως "τριγωνικές συναλλαγές" νοείται ο τρόπος με τον οποίο πραγματοποιείται η θέση σε ελεύθερη κυκλοφορία των παράγωγων προϊόντων μετά από μεταποίηση ή επεξεργασία σε τρίτη χώρα, για την οποία ισχύει το σύστημα οικονομικής τελειοποίησης προς επανεισαγωγή σε μέρος της τελωνειακής ένωσης άλλο από αυτό από το οποίο πραγματοποιείται η προσωρινή εξαγωγή των εμπορευμάτων. Σε περίπτωση τριγωνικών συναλλαγών, οι διατάξεις της παρούσας απόφασης συμπληρώνουν τις διατάξεις των νομικών κειμένων που αναφέρονται στο άρθρο 1 της βασικής απόφασης.

ΤΙΤΛΟΣ ΙΙ

Χορήγηση εκ των προτέρων αδείας

Άρθρο 3

1. Η εκ των προτέρων άδεια, της οποίας το έντυπο είναι όμοιο με το πρότυπο και τις διατάξεις του κανονισμού (ΕΚ) αριθ. 3017/95 και με τις τουρκικές διατάξεις, αποτελείται από ένα πρωτότυπο και δύο αντίγραφα. Το πρωτότυπο, που φέρει τον αριθμό 1 και την ένδειξη "πρωτότυπο", χορηγείται στον αιτούντα. Το πρώτο αντίτυπο, αποκαλούμενο "αντίτυπο για τις αρμόδιες αρχές" και που φέρει τον αριθμό 2, προορίζεται για τις αρμόδιες αρχές οι οποίες εξέδωσαν την εκ των προτέρων άδεια, ενώ τό δεύτερο αντίτυπο, αποκαλούμενο "αντίτυπο για το τελωνείο ελέγχου" και που φέρει τον αριθμό 3, αποστέλλεται στο τελωνείο ελέγχου.

2. Κατόπιν αιτήσεως του δικαιούχου της άδειας και υποβολής του πρωτοτύπου της εν λόγω άδειας, εκδίδονται ενδεχομένως μια ή και πολλές μερικές άδειες, οι οποίες φέρουν τη μνεία "εκ των προτέρων μερική άδεια". Οι αρχές που εκδίδουν μερικές άδειες καταλογίζουν την ποσότητα για την οποία εκδόθηκε η μερική άδεια στην αρχική εκ των προτέρων άδεια. Στην περίπτωση αυτή, η μνεία "μερική άδεια" αναγράφεται παραπλεύρως της ποσότητας που καταλογίστηκε στην εκ των προτέρων άδεια. Το τελωνείο ελέγχου ενημερώνεται όσον αφορά τη χορήγηση των μερικών αδειών από τις αρμόδιες αρχές. Μια μερική άδεια η οποία υπόκειται στους ίδιους κανόνες με αυτούς που διέπουν τις εκ των προτέρων άδειες, δεν είναι δυνατό να έχει ως αποτέλεσμα τη χορήγηση άλλης εκ των προτέρων άδειας.

3. Μια εκ των προτέρων άδεια, η οποία αφορά μια και μόνο κατηγορία παράγωγων πρόϊόντων και ένα μόνο και συγκεκριμένο κράτος, δεν παραχωρείται και δεν χρησιμοποιείται παρά μόνο από το άτομο για το οποίο έχει εκδοθεί ή από το διαπιστευμένο εκπρόσωπό του.

4. Ο αιτών και οι αρμόδιες αρχές έχουν την υποχρέωση να διατηρούν το πρωτότυπο ή αντίγραφο των αιτήσεων, των παραρτημάτων τους και της εκ των προτέρων άδειας τουλάχιστον επί τρία έτη από τη λήξη του οικονομικού έτους κατά το οποίο χορηγήθηκε η άδεια.

5. Σε περίπτωση απώλειας της εκ των προτέρων άδειας, οι αρμόδιες αρχές οι οποίες εξέδωσαν την αρχική άδεια χορηγούν, ενδεχομένως, άδεια αντικατάστασης μετά από αίτηση του δικαιούχου. Η αίτηση άδειας περιλαμβάνει δήλωση που υπογράφει ο αιτών, με την οποία επιβεβαιώνεται η απώλεια της εκ των προτέρων άδειας. Ο αιτών λαμβάνει την υποχρέωση να μην χρησιμοποιήσει την άδεια αυτή σε περίπτωση που ξαναβρεί την αρχική άδεια και να επιστρέψει αμέσως την άδεια αντικατάστασης στις αρχές οι οποίες την εξέδωσαν.

Η εναλλακτική άδεια φέρει μία από τις ακόλουθες μνείες: "εκ των προτέρων άδεια αντικατάστασης" ή "μερική εκ των προτέρων άδεια αντικατάστασης" και υπόκειται στους ίδιους κανόνες που διέπουν την αρχική εκ των προτέρων άδεια. Σε περίπτωση απώλειας της άδειας αντικατάστασης δεν εκδίδεται ουδεμία νέα άδεια αντικατάστασης.

6. Η προθεσμία για την επανεισαγωγή των παράγωγων προϊόντων ορίζεται στην εκ των προτέρων άδεια, λαμβάνοντας υπόψη τον απαιτούμενο χρόνο για την πραγματοποίηση των πράξεων τελειοποίησης. Η εν λόγω προθεσμία υπολογίζεται από την ημερομηνία κατά την οποία πραγματοποιήθηκαν οι διατυπώσεις προσωρινής εξαγωγής και παρατείνεται, ενδεχομένως, μετά από αίτηση του δικαιούχου, εάν το δικαιολογούν οι περιστάσεις.

ΤΙΤΛΟΣ ΙΙΙ

Εφαρμογή του καθεστώτος

Άρθρο 4

1. Το τελωνείο το οποίο αναφέρεται στην εκ των προτέρων άδεια, και το οποίο είναι αρμόδιο σε θέματα καθεστώτος τελειοποίησης προς επανεισαγωγή, καλούμενο "τελωνείο ελέγχου", εξακριβώνει την εφαρμογή του καθεστώτος, βάσει ιδίως:

- του αντιτύπου αριθ. 3 της εκ των προτέρων άδειας,

- των δηλώσεων εξαγωγής και θέσης σε ελεύθερη κυκλοφορία,

- της λογιστικής αποθήκης όσον αφορά τις ποσότητες των εμπορευμάτων που εξήχθησαν προσωρινά και των παράγωγων προϊόντων που επανεισήχθησαν, την οποία τηρεί ο δικαιούχος της εκ των προτέρων άδειας.

2. Κατά την προσωρινή εξαγωγή, η εκ των προτέρων άδεια υποβάλλεται στο σχετικό τελωνείο για τη διεκπεραίωση των τελωνειακών διατυπώσεων. Το τελωνείο που τις διεκπεραιώνει ενημερώνει σχετικά το τελωνείο ελέγχου, διαβιβάζοντάς του αντίγραφο της δήλωσης εξαγωγής.

3. Κατά την επανεισαγωγή παράγωγων προϊόντων, ο αιτών υποβάλλει στην αρμόδια τελωνειακή αρχή, την εκ των προτέρων ισχύουσα άδεια στην οποία επισυνάπτεται η απόδειξη ότι η πράξη τελειοποίησης πραγματοποιήθηκε όντως στην τρίτη χώρα που αναφέρεται στην άδεια. Το τελωνείο το οποίο διεκπεραιώνει τις διατυπώσεις θέσης σε ελεύθερη κυκλοφορία:

- καταλογίζει τις επανεισαχθείσες ποσότητες στην εκ των προτέρων άδεια

και,

- ενημερώνει το τελωνείο ελέγχου, διαβιβάζοντάς του αντίγραφο της δήλωσης εισαγωγής.

4. Οι πληροφορίες κοινοποιούνται ενδεχομένως με ηλεκτρονικά μέσα, με την προϋπόθεση ότι παρέχονται οι ίδιες εγγυήσεις και ότι τα ενδιαφερόμενα τελωνεία έχουν πρόσβαση στην εκ των προτέρων άδεια μέσω πληροφορικού δικτύου.

Άρθρο 5

Οι διατάξεις των άρθρων 22 και 26 της απόφασης αριθ. 1/96 της επιτροπής τελωνειακής συνεργασίας ΕΚ/Τουρκίας 1996 ισχύουν κατ' αναλογία σε περίπτωση κατά την οποία οι διατάξεις της παρούσας απόφασης ισχύουν ανεξάρτητα από κάποια πράξη τελειοποίησης προς επανεισαγωγή κατά την έννοια των κανονισμών (ΕΟΚ) αριθ. 2913/92 και (ΕΟΚ) αριθ. 2454/93 και των τουρκικών διατάξεων (αναφορές τις οποίες θα κοινοποιήσουν οι τουρκικές αρχές).

ΤΙΤΛΟΣ IV

Διοικητική συνεργασία

Άρθρο 6

Τα τελωνεία τα οποία διαπιστώνουν παράβαση των διατάξεων της βασικής απόφασης ή της παρούσας απόφασης ενημερώνουν αμέσως τις αρχές που έχουν εκδόσει την εκ των προτέρων άδεια.

ΤΙΤΛΟΣ V

Τελικές διατάξεις

Άρθρο 7

Η παρούσα απόφαση τίθεται σε ισχύ την ημέρα έκδοσής της.

Βρυξέλλες, 2 Νοεμβρίου 1999.

Για την επιτροπή τελωνειακής συνεργασίας

Πρόεδρος

Α. WIEDOW

(1) ΕΕ L 35 της 13.2.1996, σ. 1.

(2) ΕΕ L 35 της 9.2.1999, σ. 45.

(3) ΕΕ L 200 της 9.8.1996, σ. 14.

(4) ΕΕ L 314 της 28.12.1995, σ. 40.

(5) ΕΕ L 302 της 19.10.1992, σ. 1.

(6) ΕΕ L 253 της 11.10.1993, σ. 1.